Hrajkanišća Worklečansku gmejnsku radu chětro wužaduja
Worklecy (JK/SN). Njebě to přewjele, štož mějachu radźićeljo gmejny Worklecy minjeny štwórtk na swojim prěnim posedźenju po lěćnej přestawce rozjimać. Přiwšěm bě to za nich zdźěla sylny tobak. Prawidłownje maja techniske organizacije kaž TÜV zjawne hrajkanišća na wěstotu přepytować. Lětuša kontrola, kotruž su w juliju wotměli a kotrejež rozprawa nětko předleži, pak je wšitkim hrajkanišćam gmejny njewěsty staw wobswědčiła. Mokre nalětnje wjedro bě k tomu přinošowało, zo su na wšitkich hrajkanišćach w zemi zakótwjene drjewjane nastroje škodu poćerpjeli a wěstotnym žadanjam hižo njewotpowěduja. Nětko ma gmejna spěšnje jednać. Maja dźě hrajkanišća wěste być, a dźěći je trjebaja.
bos_Latn szl_Latn